钦定古今图书集成/明伦汇编/氏族典/第261卷 > 王谊
## 钦定古今图书集成/明伦汇编/氏族典/第261卷 > 王谊

按《隋书王谊传》：“谊字宜君，河南洛阳人也。父显，周凤
州刺史。谊少慷慨有大志。周闵帝时，为左中侍上士。
岁馀，迁御正大夫。武帝即位，授仪同，累迁内史大夫，
封扬国公。从帝伐齐，至并州，为齐人所败，左右多死，
谊率麾下赴之，帝赖其全济。时帝以六军挫衄，将班
师，谊固谏，帝从之。及齐平，授相州刺史。未几，复征为”
大内史。皇太子即位，惮谊刚正，出为襄州总管。及高
祖为丞相，转为郑州总管，以谊前代旧臣，甚加礼敬，
以第五女妻其子奉孝，寻拜大司徒。谊自以与高祖
有旧，亦归心焉。及上受禅，顾遇弥厚。上亲幸其第，与
之极欢。未几，其子奉孝卒。逾年，谊上表言：“公主少，请
除服。”御史大夫杨素劾之，有诏勿治，然恩礼稍薄，谊
颇怨望。或告谊谋反，赐死于家。